**ΣΥΝΕΡΓΑΖΟΜΕΝΕΣ ΣΥΝΤΑΞΙΟΥΧΙΚΕΣ ΟΡΓΑΝΩΣΕΙΣ**

**ΔΗΜΟΣΙΟΥ – OAEE – ΙΚΑ – ΠΟΣΕ ΟΑΕΕ – ΕΛΤΑ – ΟΣΕ –– ΠΕΣ ΝΑΤ– ΠΣΣ ΔΙΚΗΓΟΡΩΝ –ΠΟΣΕΑ ΕΤΕΑΠ – ΕΣΤΑΜΕΔΕ**

Σωκράτους 23 – Αθήνα ΤΗΛ. (210) 52 01 573 - 52 29 442 –ΦΑΞ.52 29 907

E-mail osika@otenet.gr

Αθήνα 14/9/2022

**Δελτίο τύπου της ΣΕΑ**

**Για τις εξαγγελίες του Πρωθυπουργού στην ΔΕΘ για τους συνταξιούχους.**

Οι Συνεργαζόμενες Συνταξιουχικές Οργανώσεις σχολιάζοντας τα όσα είπε ο Πρωθυπουργός στην ομιλία του στην ΔΕΘ, για τα ζητήματα που αφορούν τους συνταξιούχους, έχουν να παρατηρήσουν τα εξής:

Οι συνταξιούχοι δεν μπορούν να δεχθούν και να ονομάσουν αυξήσεις, τα ποσά που εξαγγέλθηκαν από τον Πρωθυπουργό στην ΔΕΘ, αλλά αντίθετα ως νέες μειώσεις και αυτό γιατί:

1. Τα ποσά των λεγόμενων αυξήσεων που ανακοίνωσε ο Πρωθυπουργός προβλέπονταν από τον νόμο που ψηφίσθηκε από την κυβέρνηση ΣΥΡΙΖΑ-ΑΝΕΛ το 2017 και οι αυξήσεις στους συνταξιούχους απαγορεύθηκαν μέχρι το 2022. Στην συνέχεια η απαγόρευση μετατέθηκε για την 1/1/23. Αυτό υιοθετήθηκε από την σημερινή κυβέρνηση και το υλοποιεί.
Η κυβέρνηση της ΝΔ που είχε αναλάβει την δέσμευση για την κατάργηση του νόμου Κατρούγκαλου, τον διατηρεί και με βάση αυτόν τον νόμο είχαμε τις χθεσινές εξαγγελίες.
2. Πώς λοιπόν η κυβέρνηση και ο κ. Πρωθυπουργός μιλάνε για αυξήσεις στις συντάξεις, όταν για δεκατρία χρόνια αυτές σφαγιάζονται με τεράστιες περικοπές από όλες τις κυβερνήσεις στις κύριες και επικουρικές, στις συντάξεις χηρείας, με την αφαίρεση της 13ης και 14ης σύνταξης, του ΕΚΑΣ, του εφάπαξ;
Συγχρόνως, σφαγιάσθηκαν δικαιώματα των συνταξιούχων κοινωνικού χαρακτήρα όπως λουτροθεραπεία, θεραπευτικός και κοινωνικός τουρισμός, τα οικογενειακά επιδόματα που πληρώνονταν από τους ίδιους; Όταν καταληστεύθηκαν τα ασφαλιστικά τους ταμεία, όταν σε αυτό τον βωμό των περικοπών πληρώνουν κάθε χρόνο 8,5 δισεκατομμύρια;
Όταν όλα αυτά τα χρόνια έχουμε κλείσιμο νοσοκομείων, θεραπευτηρίων, αυξήσεις της συμμετοχής στα φάρμακα; Όταν όλα τα χρόνια οι τιμές τραβούν την ανιούσα και το τελευταίο διάστημα απογειώθηκαν;
3. Οι συνταξιούχοι που έχουμε πληρώσει αυτό το τεράστιο τίμημα δεν μπορούμε να δεχθούμε ως αύξηση το 6 ίσως και 7% μεσοσταθμικά, όταν αυτό το ποσοστό δεν καλύπτει ούτε το ποσοστό της αύξησης του τιμαρίθμου του τελευταίου διαστήματος. Όταν ακόμη αυτά τα ποσοστά δίνονται μόνο στις κύριες και όχι στις επικουρικές συντάξεις. Όταν δεν γίνεται διεύρυνση της φορολογικής κλίμακας και η εφορία καραδοκεί.
4. Δεν μπορούμε να δεχθούμε ότι ένα εκατομμύριο και πάνω συνταξιούχοι που έχουν την λεγόμενη προσωπική διαφορά, που και αυτή νομοθετήθηκε με τον νόμο Κατρούγκαλου, δεν θα πάρουν αύξηση όταν αυτή δεν καλύπτει την προσωπική διαφορά. Και αυτές οι περιπτώσεις είναι πάνω από ένα εκατομμύριο. Μάλιστα σε αρκετές περιπτώσεις η διαφορά είναι τόσο μεγάλη, όπως των συνταξιούχων του ΟΑΕΕ, που δεν πρόκειται ποτέ να πάρουν αύξηση. Το ότι μέχρι σήμερα το ποσό της προσωπικής διαφοράς δίνονταν και δεν είχε περικοπεί από την 1/1/19, όπως αρχικά ψηφίσθηκε, οφείλεται στην αγωνιστική δράση των συνταξιούχων.
5. Δεν μπορούμε να δεχθούμε ως κατάργηση εισφοράς αλληλεγγύης την αφαίρεση μόνο του μικρού ποσού του ν.3986/11 και ταυτόχρονα να παραμένει η παρακράτηση του πολλαπλάσιου ποσού υπέρ του ΑΚΑΓΕ από το 2010. Σε ποιον προσφέρουν αλήθεια αλληλεγγύη οι συνταξιούχοι των χιλίων ευρώ;
6. Δεν μπορούμε να δεχθούμε και να ανεχθούμε να μην δίνονται 11μηνών αναδρομικά σε όλους τους συνταξιούχους και με αυτά τα χρήματα, καθώς και με τα τεράστια χαράτσια στις τιμές του ρεύματος, να χρηματοδοτούνται με δισεκατομμύρια οι εταιρίες που δραστηριοποιούνται στον τομέα αυτό.
7. Δεν μπορούμε να δεχθούμε, αντί για τα πληρωμένα δώρα μας που έχουν εδώ και 10 χρόνια περικοπεί, να μας δίδονται από τις κυβερνήσεις, όποτε τους βολεύει, επιδόματα φτώχιας, και μάλιστα σε ορισμένους μόνο συνταξιούχους.

Μπροστά σε αυτή την τραγική κατάσταση που μας έχουν φέρει, η διεκδίκηση και το πλαίσιο αιτημάτων μας παραμένει στο ακέραιο και θα το διεκδικήσουμε με αγωνιστικές κινητοποιήσεις σε όλη την χώρα το επόμενο διάστημα.

Σε αυτή την βάση διεκδικούμε:

* Αυξήσεις σε όλες τις συντάξεις τώρα. Κατώτερη σύνταξη στα 650 Ευρώ από τα 384 που είναι σήμερα. Να εκδοθούν άμεσα οι συντάξεις μας, να σταματήσει η κοροϊδία με τα λογισμικά και τις ιδιωτικές εταιρίες που τα διαχειρίζονται, να σταματήσουν οι περικοπές στα εφάπαξ.
* Να δοθούν άμεσα σε όλους τους συνταξιούχους τα αναδρομικά του 11μηνου που παράνομα παρακρατούνται δίχως προαπαιτούμενα.
* Να αποδοθεί το 0.5% του ΑΕΠ που με νόμο έχει ψηφίσει η σημερινή κυβέρνηση και επί 3 χρόνια δεν το αποδίδει, ποσό που έχει φτάσει στα 3 δισεκατομμύρια.
* Να αποδοθούν τώρα οι παράνομα παρακρατημένες συνδρομές (0,20) στις συνδικαλιστικές οργανώσεις, που οφείλονται από το 2018.
* Να γίνει τώρα άμεσα πρόσληψη γιατρών, νοσηλευτών στα νοσοκομεία, να ανοίξουν αυτά που έχουν κλείσει. Να δημιουργηθούν παντού δημόσιες δομές οίκων ευγηρίας.
* Να καταργηθεί η αντεργατική – αντιλαϊκή – αντιασφαλιστική νομοθεσία και η φοροληστεία.
* Να ανακεφαλαιοποιηθούν τώρα τα ασφαλιστικά ταμεία.
* Όχι στον καταστρεπτικό ιμπεριαλιστικό πόλεμο με την βάρβαρη εισβολή της Ρωσίας στην Ουκρανία, την οποία καταδικάζουμε, απαιτούμε να σταματήσει κάθε εμπλοκή της χώρας μας στον πόλεμο, εκτός της ανθρωπιστικής βοήθειας.

**Οι Συνεργαζόμενες**

**Συνταξιουχικές Οργανώσεις**

